KYONGO KYA ĨTHANGŨ YA MBEE | NGAI ETHĨAWA NA WONI MWAŨ ĨŨLŨ WA KAŨ?
Woni wa Ngai Ĩũlũ wa Kaũ Ĩvinda ya Atũmwa
O ta aaũmae moo, Ayuti ala maĩ kw’o ĩvindanĩ yĩla Yesũ waĩ kũũ nthĩ nĩmavoyaa Ngai amatetheesye kuma ũkombonĩ wa Ũsumbĩ wa Lomi. Ĩtina wa ĩvinda, nĩmeewie ĩũlũ wa Yesũ. Nĩwĩthĩwa nowe Masia ũla wathanĩtwe? Ũu ndwaĩ ũndũ wa ũsengy’a nũndũ aingĩ ‘meekwatasya kana nĩwe ũkovosya Aisilaeli’ kuma ũkombonĩ wa Lomi. (Luka 24:21) Ĩndĩ vandũ va ũu, mwaka wa 70 ĩtina wa kũsyawa kwa Klĩsto, ita sya Lomi nĩsyalikile Yelusaleme na syaananga mũsyĩ ũsu vamwe na ĩkalũ.
Nĩ kyaũ kyeethĩiwe? Nĩkĩ Ngai ũtaamokitĩa Ayuti o tondũ weekaa ĩvindanĩ ya tene? Kana nĩkĩ ũtaametĩkĩlya meyũkitĩe nĩ kana maume ũkombonĩ? Nũndũ woni wa Ngai ĩũlũ wa kaũ waĩ waalyũkile? Aiee. Ĩndĩ ve ũndũ mũna waalyũkile vyũ ĩũlũ wa Ayuti. Nĩmamũleile Mwana wa Ngai, Yesũ, kana nĩwe Masia. (Meko ma Atũmwa 2:36) Kwoou Ayuti nĩmaaisye ngwatanĩo ya mwanya ĩla maĩ nayo vamwe na Ngai.—Mathayo 23:37, 38.
Ngai aĩ aekie kũsũvĩa Ayuti vamwe na Nthĩ ya Watho, o na nĩmeesĩ kana Ngai ndaĩ amatetheesya ĩvinda yĩla mathi kaũnĩ. O tondũ Yesũ wathanĩte, moathimo ala Ayuti makwataa nũndũ wa kwĩthĩwa me na ngwatanĩo nzeo na Ngai, maĩ mavetiwe kwoo na manengwa mbaĩ nzaũ. Mbaĩ ĩsu nzaũ yaĩ mbaĩ ya kĩ-veva ĩla Mbivilia yesie kũmĩta “Isilaeli ma Ngai.” (Akalatia 6:16; Mathayo 21:43) Kĩkundi kya Aklĩsto etĩkĩw’a mauta nĩkyo mbaĩ ĩsu ya kĩ-veva yĩtawa Isilaeli ma Ngai. Na nĩkyo kĩtumi ĩvindanĩ ya atũmwa meeiwe atĩĩ: ‘Yu mwĩ andũ ma Ngai.’—1 Vetelo 2:9, 10.
Nũndũ kuma ĩvindanĩ ya atũmwa Aklĩsto maĩ “andũ ma Ngai,” we Ngai nĩwamokitĩaa nĩ kana amaumye ũkombonĩ wa Alomi? Kana nĩwametĩkĩlasya makokite na amaitha moo? Aiee. Nĩkĩ? O tondũ twoona kĩlungunĩ kĩvĩtu, Ngai nĩwe ũwetaa ĩla kaũ ũla wĩtĩkĩlĩtye waĩle kũkitwa. Ngai ndaamokitĩa Aklĩsto ma ĩvinda ya atũmwa, o na ndaametĩkĩlya mokite. Vate nzika, ĩvinda ya atũmwa yĩyaĩ ĩvinda ya Ngai ya kũkita nĩ kana amine ũthũku.
Kwoou, o ta athũkũmi ma Ngai ma ĩvinda ya tene, yaĩ no nginya Aklĩsto asu meteele ĩla ĩvinda ya Ngai ya kũmina ũthũku yĩvika. Ĩvinda yĩu yĩte ĩviku, Ngai ndametĩkĩlĩtye kũkita na amaitha moo. Yesũ Klĩsto nĩwoonanisye nesa ũndũ ũsu ĩla wamanyĩasya. Kwa ngelekany’o, ndaamanyĩsya aatĩĩi make mokitae, ĩndĩ ameie atĩĩ: “Mendei amaitha menyu, na mavoyeaei ala mamũthĩnasya.” (Mathayo 5:44) Ĩla Yesũ wathanaa kana Yelusaleme ĩkaanangwa nĩ ita sya Lomi, ameie amanyĩw’a make makĩe, ĩndĩ ndaamea meteele amaitha moo na mayũkita namo.—Luka 21:20, 21.
Ũndũ ũngĩ nĩ kana mũtũmwa Vaulo aandĩkie ũũ aveveewe nĩ Ngai: “Mũikeĩvanisye, . . . nũndũ nĩkũandĩkĩtwe, Ũĩvanĩsyo nĩ wakwa; ngaĩvanĩsya, easya ũu Ngai.” (Alomi 12:19) Vaulo atũngĩlĩĩlaa ndeto ila Ngai wawetete myaka mingĩ mĩvĩtu ĩvukunĩ ya Alivai 19:18 na Kũtũngĩlĩlwa Kwa Mĩao 32:35. O tondũ vawetetwe kĩlungunĩ kĩvĩtu, nzĩa ĩmwe Ngai waĩvanĩasya andũ make nĩ kwa kũmatetheesya ĩla mekũkita na amaitha moo. Kwoou, ndeto isu sya Vaulo sionany’a kana woni wa Ngai ĩũlũ wa kaũ ndwaĩ waalyũka. Ũu wĩonany’a kana o na ĩvindanĩ ya atũmwa, Ngai oonaa kaũ new’o nzĩa ĩla yaĩlĩte ya kũĩvanĩsya athũkũmi make, na kũmina ũthũku. Ĩndĩ o tondũ kwailyĩ kuma tene, Ngai nowe wawetaa ĩla kaũ ũsu waaĩle kũkitwa na ũla waaĩle kũkita.
Vate nzika, Ngai ndaametĩkĩlya Aklĩsto ma ĩvinda ya atũmwa kũkita. Nao nata ũmũnthĩ? Ve andũ Ngai wĩtĩkĩlĩtye ũmũnthĩ mokitae? Kana ĩvinda ya Ngai nĩ ĩviku ya kũkitĩa andũ make? W’o woni wa Ngai nĩ mwaũ ĩũlũ wa kaũ ũmũnthĩ? Kĩlungu kya mũthya nĩkĩkũsũngĩa makũlyo asu.